b'\n_START_ARTICLE_\nBarnaul\n_START_SECTION_\nAjalugu\n_START_PARAGRAPH_\nAastal 1730 rentis Akinfi Demidov h\xc3\xb5bedasulatustehase rajamiseks riigilt maad ja t\xc3\xb5i kakssada p\xc3\xa4risorist talupoega. Tehase tegelik ehitus algas 29. septembril 1739 ja seda peetakse linna s\xc3\xbcnnip\xc3\xa4evaks. Samal aastal rajati \xc3\xa4ravoolukanal ja tamm. 1742 liideti tehasega sellest 2 versta kaugusel asunud Ust-Barnaulski k\xc3\xbcla._NEWLINE_1749 riigistas valitsus Demidovi tehase ja t\xc3\xb5i sinna \xc3\xbcle piirkonna administratiivkeskuse, mis seni oli paiknenud Kol\xc3\xb5vanis. Altai krai ala kuulus tsaariaja l\xc3\xb5puni Tomski kubermangu. J\xc3\xa4rgmisel aastal t\xc3\xb6\xc3\xb6tas Barnaulis juba 17 ahju Demidovi-aegse 2 ahju ja 7 \xc3\xa4\xc3\xa4si asemel. 1771 nimetati Barnaul linnaks (m\xc3\xa4gilinnaks)._NEWLINE_Barnaulis t\xc3\xb6\xc3\xb6tas alates 1748 Ivan Polzunov, kes leiutas katkematu t\xc3\xb6\xc3\xb6ts\xc3\xbckliga aurumasina. See valmis vahetult p\xc3\xa4rast tema surma 1766 ning t\xc3\xb6\xc3\xb6tas kolm kuud, tehes selle ajaga tasa oma ehitamise kulud._NEWLINE_1823. aastal ehitati sinna esimene paberivabrik Siberis. 19. sajandil sai Barnaulist oluline kaubanduslinn ja kaevanduskeskus. Barnaulis toodeti 90% Venemaa h\xc3\xb5bedast: tuhat puuda aastas._NEWLINE_Barnaulis kui t\xc3\xa4htsas t\xc3\xb6\xc3\xb6stuskeskuses t\xc3\xb6\xc3\xb6tas palju k\xc3\xb5rgelt haritud insenere, mist\xc3\xb5ttu linn muutus ka \xc3\xbcmbruskonna intellektuaalseks keskuseks. Linn paistis silma nii oma arhitektuuri, harrastusteatri, muuseumi kui ka raamatukogude poolest._NEWLINE_Loodusvarade ammendumine ja tehase halb juhtimine viisid h\xc3\xb5bedatoodangu j\xc3\xa4rkj\xc3\xa4rgulise languse ja l\xc3\xb5puks tehase sulgemiseni 1893. Ent muu t\xc3\xb6\xc3\xb6stus ja kaubandus olid nii heal j\xc3\xa4rjel, et linn j\xc3\xa4i selletagi p\xc3\xbcsima._NEWLINE_1915 rajati linnani raudtee._NEWLINE_2. mail 1917 toimus linnas, kus peaaegu k\xc3\xb5ik majad olid puust, suur tulekahju. Maha p\xc3\xb5les 40 kvartalit, sealhulgas palju arhitektuuriliselt v\xc3\xa4\xc3\xa4rtuslikke hooneid. Hukkus 34 inimest, ent peavarjuta j\xc3\xa4i 20 000._NEWLINE_Teise maailmas\xc3\xb5ja ajal muutus Barnauli t\xc3\xa4htsus t\xc3\xb6\xc3\xb6stuskeskusena eriti suureks, sest sinna evakueeriti sadakond tehast N\xc3\xb5ukogude Liidu Euroopa-osast.'